Document ID: 32011R1153

KOMMISSIONENS DELEGEREDE FORORDNING (EU) Nr. 1153/2011
af 30. august 2011
om ændring af bilag Ib til Europa-Parlamentets og Rådets forordning (EF) nr. 998/2003 for så vidt angår de tekniske krav til rabiesvaccination
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 998/2003 af 26. maj 2003 om dyresundhedsmæssige betingelser for ikke-kommerciel transport af selskabsdyr og om ændring af Rådets direktiv 92/65/EØF (1), særlig artikel 19a, stk. 2, og
ud fra følgende betragtninger:
(1)
Ved forordning (EF) nr. 998/2003 er der fastsat dyresundhedsmæssige betingelser for ikke-kommerciel transport mellem medlemsstaterne af hunde, katte og fritter som opført i del A og B i bilag I til samme forordning. Forordningen foreskriver, at disse dyr skal være ledsaget af et pas, hvori det attesteres, at der er foretaget gyldig rabiesvaccination af det pågældende dyr i henhold til bilag Ib. Det følger desuden af forordning (EF) nr. 998/2003, at de tekniske krav til rabiesvaccination, der er fastsat i bilag Ib, kan ændres ved hjælp af delegerede retsakter.
(2)
I henhold til bilag Ib til forordning (EF) nr. 998/2003 kan en rabiesvaccination kun anses for gyldig, hvis det blandt andet gælder, at vaccinationsdatoen ikke ligger før den dato for anbringelse af mikrochip, der er angivet i passet eller i den sundhedsattest, der skal ledsage dyrene. Et dyr, der bærer en letlæselig tatovering påført inden den 3. juli 2011, betragtes dog også som identificeret i henhold til samme forordning. Af hensyn til EU-lovgivningens klarhed er det derfor nødvendigt at ændre bilag Ib til forordning (EF) nr. 998/2003, således at det fastsættes, at en rabiesvaccination kan anses for gyldig, hvis det blandt andet gælder, at datoen for rabiesvaccinationen ikke ligger før datoen for anbringelse af mikrochip eller tatovering.
(3)
Bilag Ib til forordning (EF) nr. 998/2003 bør således ændres i overensstemmelse hermed -
VEDTAGET DENNE FORORDNING:
Artikel 1
I bilag Ib til forordning (EF) nr. 998/2003 affattes punkt 2, litra b), således:
»b)
Den i litra a) omhandlede dato må ikke ligge før den dato for anbringelse af mikrochip eller tatovering, der er angivet i:
i)
afsnit III(2) eller III(5) i passet eller
ii)
i det relevante afsnit i den sundhedsattest, der skal ledsage dyrene.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. august 2011.

Labels: 0
8
6